钦定古今图书集成/明伦汇编/交谊典/第076卷 > 《别曹仲礼》前人
## 钦定古今图书集成/明伦汇编/交谊典/第076卷 > 《别曹仲礼》前人

与君一为别，晷度逝不停；奄忽二十载，亲串日以零。
短者已物化，存者非壮龄。况复异乡县，散处如晨星；
但言长相思，岂意今合并。颜鬓各已改，不易惟兹情。
孤鸿号朔风，黄鸟声嘤嘤；飞鸟恋俦匹，况乃称友生。

其二

别子大河侧，见子长江滨。对面但疑叹，含意惨莫陈。
岂无亲知欢，念此同袍人。扳留不须臾，羲阳忽以沦。
奋身思系日，天路邈无因。安能附高翮，一举摩青旻。
饱者岂念饥，贵者羞贱贫。薄终古所尢，交谊贵在伸。
故心苟不移，何必会合频。慷慨即长路，无为儿女仁。

其三

中夜起相送，白露涂我襟。低头惜分手，举头伤辰参。
斗酒良不薄，对之不能斟。唧唧草间虫，助我扬悲吟。
为君拭绿绮，弹作清商音。物理关人情，泪下不可禁。
《谷风》刺《小怨》，孔公赞同心。延陵轻宝剑，高义垂至今。
亲交信不薄，先民良可钦。

其四

泠泠山下涧，重重山上松。粼粼。涧中石瑟瑟，松上风。
波逝石不俱，𩙪奔松莫从。物理相倚藉，动息难可同。
与君游宛雒，矫若双飞龙。中道怅相失，末路欣此逢。
既逢不须臾，去复当严冬。霜霰集衡轭，虎豹啼林丛。
子其慎桑榆，劳谦以令终。